b'\n_START_ARTICLE_\nZypli\xc5\xb3 dvaras\n_START_SECTION_\nIstorija\n_START_PARAGRAPH_\nNapoleonas Bonapartas Veliuonos seni\xc5\xabnijos dal\xc4\xaf kairiajame Nemuno krante\xc2\xa0\xe2\x80\x93 Luk\xc5\xa1i\xc5\xb3, Sintaut\xc5\xb3, Plok\xc5\xa1\xc4\x8di\xc5\xb3 bei Ilguvos parapijas\xc2\xa0\xe2\x80\x93 atidav\xc4\x97 kunigaik\xc5\xa1\xc4\x8diui Juozapui Poniatovskiui, kuriam mirus 1813\xc2\xa0m. valdas paveld\xc4\x97jo jo sesuo Teresei Ti\xc5\xa1kevi\xc4\x8dienei. Visa valda (155 kaimai ir apie 300 valak\xc5\xb3 girios) vadinosi bendru Zypli\xc5\xb3 turt\xc5\xb3 vardu, o patys Zypliai buvo dvarelis su apie 60 marg\xc5\xb3 \xc5\xbeem\xc4\x97s (dabar Senieji Zypliai)._NEWLINE_Naujoji savinink\xc4\x97 Zypli\xc5\xb3 net nemat\xc4\x97, nes nuolat gyveno Pary\xc5\xbeiuje. Apie 1845\xe2\x80\x931855\xc2\xa0m. pritr\xc5\xabkusi pinig\xc5\xb3, dvar\xc4\x85 pardav\xc4\x97 Polocko gubernijos dvarininkui Jonui Bartkovskiui. \xc5\xa0is pasistat\xc4\x97 nauj\xc4\x85 dvar\xc4\x85 netoli Luk\xc5\xa1i\xc5\xb3 ir pavadino j\xc4\xaf Naujaisiais Zypliais. Vieta, kurioje pastatyti r\xc5\xabmai, vadinosi Palankiais\xc2\xa0\xe2\x80\x93 dvarininkas steng\xc4\x99sis taikiai sugyventi su vietos \xc5\xbemon\xc4\x97mis._NEWLINE_Jonui Bartkovskiui mirus, dvaras atiteko podukrai Joanai Volfersaitei-Ku\xc4\x8dinskienei, kuri dvare negyveno ir \xc4\xaf dvar\xc4\x85 buvo atvykusi tik du kartus (statant ir \xc5\xa1ventinant ba\xc5\xbeny\xc4\x8di\xc4\x85)._NEWLINE_V\xc4\x97liau Zypliai atiteko Liudvikai Ostrovskienei, Naujuosius Zyplius pardavusiai grafui Tomui Potockiui, kuris 1891\xe2\x80\x931901\xc2\xa0m. i\xc5\xa1 pagrind\xc5\xb3 pertvark\xc4\x97 dvaro sodyb\xc4\x85\xc2\xa0\xe2\x80\x93 vienaauk\xc5\xa1\xc4\x8diams r\xc5\xabmams pristat\xc4\x97 dviauk\xc5\xa1\xc4\x8dius korpusus, suk\xc5\xabr\xc4\x97 vakarin\xc4\x99 parko dal\xc4\xaf, nuties\xc4\x97 park\xc4\x85 ribojan\xc4\x8dius kelius-al\xc4\x97jas._NEWLINE_Apie 1897\xc2\xa0m. nuo garo ma\xc5\xa1inos sudeg\xc4\x97 visi mediniai \xc5\xabkiniai pastatai, vietoj j\xc5\xb3 buvo atstatyti plyt\xc5\xb3 m\xc5\xabro._NEWLINE_1912\xc2\xa0m. Var\xc5\xa1uvoje grafas staiga mir\xc4\x97 ir buvo perve\xc5\xbetas \xc4\xaf Zyplius. Po jo mirties iki Antrojo pasaulinio karo dvar\xc4\x85 vald\xc4\x97 grafo \xc5\xbemona._NEWLINE_1919\xc2\xa0m. i\xc5\xa1 Sein\xc5\xb3 \xc4\x8dia perkelta kunig\xc5\xb3 seminarija, dar v\xc4\x97liau atidaryta \xc5\xbeem\xc4\x97s \xc5\xabkio mokykla. Karo ir pokario laikotarpiu veik\xc4\x97 ligonin\xc4\x97, buvo kol\xc5\xabkio kontora, apylink\xc4\x97s vykdomasis komitetas._NEWLINE_Luk\xc5\xa1i\xc5\xb3 miestelio seni\xc5\xabno Vido Cikanos r\xc5\xabpes\xc4\x8diu 2002\xc2\xa0m. prad\xc4\x97ti dvaro tvarkymo ir atstatymo darbai. 2012\xc2\xa0m. atidaryti restauruoti dvaro r\xc5\xabmai. 2014\xc2\xa0m. buvusioje dvaro ve\xc5\xbeimin\xc4\x97je \xc4\xafsik\xc5\xabr\xc4\x97 Zanavyk\xc5\xb3 muziejus. \xc5\xa0iuo metu dvare eksponuojama daug meno dirbini\xc5\xb3: paveiksl\xc5\xb3, rankdarbi\xc5\xb3, med\xc5\xbeio, akmens skulpt\xc5\xabr\xc5\xb3, keramikos, kalvyst\xc4\x97s, stiklo dirbini\xc5\xb3, vyksta koncertai, spektakliai, plenerai, stovyklos. Per metus dvar\xc4\x85 aplanko apie 10 t\xc5\xabkst. sve\xc4\x8di\xc5\xb3._NEWLINE_Dvaro pastatus supa 21 ha ploto parkas. Jame auga nema\xc5\xbeai verting\xc5\xb3 r\xc5\xab\xc5\xa1i\xc5\xb3 med\xc5\xbei\xc5\xb3: platanalapiai ir sidabriniai klevai, paprastieji ir raudonieji \xc4\x85\xc5\xbeuolai, baltosios ir balzamin\xc4\x97s tuopos, europiniai ir Suka\xc4\x8diovo maumed\xc5\xbeiai, juodosios pu\xc5\xa1ys, sidabriniai k\xc4\x97niai, karpotieji ir plaukuotieji ber\xc5\xbeai, kalnin\xc4\x97s guobos, kam\xc5\xa1tiniai skirpstai.'